פרופ' שמחה גולדין בצעדת 'שביל החיוך' לזכר בנו הדר :"צועדים על מנת להזכיר – לא משאירים לוחמים מאחור"
לרגל יום הולדתו ה־28 של סגן הדר גולדין הי"ד, השתתפו תלמידי ביה"ס אמי"ת מדעי (ע"ש שטראוס ) ברעננה, בו למד הדר, בצעדת ״שביל החיוך״ בשבילי הארץ, בהם אהב הדר לטייל. "שביל החיוך" נוצר במטרה להעלות למודעות הציבורית את הדרישה להשיב כל חלל צה"ל לקבר ישראל.
הפעם צעדו לזכרו של הדר על שביל ישראל באזור התבור, כאשר לאורך המסע שולבו מעגלי שיח בהם דנו המשתתפים בערכים המאפיינים את דמותו של הדר.
המסע אורגן על ידי חבריו של הדר ומחנכים מביה״ס אמי״ת מדעי ברעננה, בו למד. במסע השתתפו תלמידים, בוגרים ידידים ובני משפחה, ובהם ההורים לאה ושמחה גולדין והאחות איילת .
פרופ' שמחה גולדין: "המסע הוא זיכרון חי ונושם להדר - מסע הזדהות וקריאה להשיב את הדר משדה הקרב ולהזכיר שבישראל לא משאירים לוחמים מאחור."
מנהל ביה"ס אמי"ת מדעי, שגיא רוזנבאום :" תלמידי ביה"ס וחבריו של הדר לכתה זוכרים את הדר ומנציחים את דמותו המיוחדת בשילוב של צעידה בשבילי הארץ ושיח אודות הערכים בהם הדר האמין ולאורם חי".